Diari Oficial de la Generalitat Valenciana


Sumari del DOGV 3658, del 03-01-2000 (1999/10445)

RESOLUCIÓ de 20 de desembre de 1999, del conseller d’Indústria i Comerç, sobre delegació d’atribucions.
-------------------------------------------------------------------------------------------------------

### Dades del document

Número de DOGV
:   3658

Data del DOGV
:   03-01-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   1999/10983


Data del document
:   20-12-1999

Organisme emissor
:   Conselleria d'Indústria i Comerç

Tipus de document
:   Resolució

Anàlisi jurídica

 Descriptors 

:   * Conselleria Indústria i Comerç
    * delegació de poders

RESOLUCIÓ de 20 de desembre de 1999, del conseller d'Indústria i Comerç, sobre delegació d'atribucions. [1999/S10678]
  
De conformitat amb el que s'ha disposat en l'article 68 de la Llei 5/1983, de 30 de desembre, de Govern Valencià, i atés que es considera convenient delegar determinades facultats atribuïdes amb caràcter general al titular de la Conselleria d'Indústria i Comerç, per la normativa vigent, a fi d'aconseguir una major eficàcia i agilitat en la tramitació dels expedients, resolc:
  
Primer
  
Delegar en els òrgans indicats a continuació i en els termes que s'assenyalen, les següents facultats:
  
Un. Gestió de personal
  
1. Es delega en el secretari general administratiu l'exercici de les facultats relatives a la gestió de les despeses de personal.
  
2. La delegació comprén la firma de tots els documents administratius i de gestió comptable que siguen necessaris per a la preparació i l'execució de les esmentades despeses, i també dels interessos de demora que pogueren produir-se.
  
Dos. Modificacions de crèdits
  
Es delega en el secretari general l'exercici de les facultats d'aprovació d'expedients de modificació de crèdits que, d'acord amb la normativa vigent, siguen competència d'aquesta conselleria, i també de proposta de modificació pressupostària davant de l'òrgan competent que assenyale l'esmentada normativa.
  
Tres. Transferències corrents i de capital
  
1. Es delega en el secretari general la facultat per a la firma de tots els documents administratius i de gestió comptable que requerisquen la preparació i l'execució de totes les transferències aprovades per la corresponent llei de pressupostos amb caràcter nominatiu i pel Govern Valencià, i també de les aprovades per qualsevol altre òrgan de la conselleria en l'àmbit de la respectiva competència, quan raons d'eficàcia i agilitat així ho aconsellen.
  
2. Es delega en els directors generals en el respectiu àmbit d'actuació, l'exercici de les facultats que, en matèria de transferències corrents i de capital acordades pel conseller o per ells mateixos en l'exercici de les seues competències pròpies o delegades, s'indiquen a continuació:
  
a) La firma de tots els documents administratius i de gestió comptable que siguen necessaris per a la concessió de les transferències corrents i de capital.
  
b) La resolució de les incidències que es produïsquen amb posterioritat a la concessió de les transferències corrents i de capital.
  
c) La formulació de propostes de pagament de subvencions corrents i de capital concedides, fins i tot les d'abast plurianual, i la minoració de la subvenció concedida en els supòsits d'alteració d'alguna de les característiques del projecte aprovat, incompliment de condicions i terminis establits en la resolució de la concessió, falta de justificació de les despeses efectivament realitzades o no-execució parcial de la inversió i concessió d'altres ajudes públiques que en conjunt excedisquen els límits establits en la normativa vigent. La delegació comprén la firma de tots els documents comptables que s'originen com a conseqüència de l'exercici d'aquesta facultat.
  
d) La devolució d'avals i la resta de garanties.
  
e) La incoació i resolució dels expedients de revocació i resolució de subvencions, en els supòsits previstos en la normativa vigent. La delegació comprén la firma de tots els documents comptables que s'originen com a conseqüència de l'exercici d'aquesta facultat.
  
3. El que s'ha establit en els punts a), b), c), d) i e) del número 2 anterior, també serà d'aplicació a la concessió d'ajudes a través de la subscripció d'acords o convenis de col·laboració.
  
Quatre. Contractes regulats per la Llei 13/1995, de 18 de maig
  
1. Contractes d'execució d'obres, de subministrament, de gestió de serveis públics, de consultoria i assistència i de serveis, l'import dels quals siga superior a 83.496.023 de pessetes.
  
Es delega en el secretari general l'exercici de les facultats ordinàries i la firma de tots els documents administratius i de gestió comptable que requerisca la tramitació i les incidències posteriors de l'expedient, llevat de les facultats corresponents a l'adjudicació i formalització del contracte i de les seues modificacions, i, si és el cas, resolució i suspensió d'aquest.
  
2. Contractes d'execució d'obres, de subministrament, de gestió de serveis públics, de consultoria i assistència i de serveis, l'import dels quals estiga comprés entre 1.000.000 i 83.260.357 de pessetes.
  
a) Es delega en el secretari general l'exercici de les facultats que la normativa estatal o autonòmica vigent atribuïsca a l'òrgan de contractació.
  
b) Es delega en el secretari general administratiu la facultat per a la firma de tots els documents de gestió comptable que requerisca l'exercici de les facultats delegades.
  
3. Contractes d'execució d'obres, de subministrament, de gestió de serveis públics, de consultoria i assistència i de serveis, l'import dels quals no excedisca la quantitat d'1.000.000 de pessetes.
  
a) Es delega en el secretari general administratiu, els directors generals, els caps d'àrea i els caps dels serveis territorials, l'exercici de les facultats que la normativa estatal o autonòmica vigent atribuïsca a l'òrgan de contractació, llevat del pagament d'interessos de demora que es delega en el secretari general, respecte de les unitats adscrites a cadascun; els serveis centrals de la conselleria que directament depenen del conseller o del secretari general es consideren adscrits a la Secretaria General Administrativa.
  
b) Es delega en el secretari general administratiu la facultat per a la firma de tots els documents de gestió comptable que requerisca l'exercici de les facultats delegades.
  
4. Contractes de treballs específics i concrets no habituals, l'import dels quals siga superior a 54.179.425 de pessetes.
  
Es delega en el secretari general l'exercici de les facultats ordinàries i la firma de tots els documents administratius i de gestió comptable que requerisca la tramitació de l'expedient, llevat de les facultats corresponents a l'adjudicació i formalització del contracte i de les seues modificacions, i, si és el cas, resolució i suspensió d'aquest.
  
5. Contractes de treballs específics i concrets no habituals, l'import dels quals siga inferior a 88.191.648 de pessetes.
  
a) Es delega en el secretari general l'exercici de les facultats que la normativa estatal o autonòmica vigent atribuïsca a l'òrgan de contractació.
  
b) Es delega en el secretari general administratiu la facultat per a la firma de tots els documents de gestió comptable que requerisca l'exercici de les facultats delegades.
  
6. Contractes sotmesos el dret privat i contractes administratius especials.
  
S'aplicaran les regles contingudes en els números primer i segon, segons que l'import sobrepasse o no la quantitat de 72.761.613 de pessetes, respectivament.
  
Cinc. Altres capítols de despesa
  
Es delega en el secretari general la facultat per a la firma de tots els documents administratius i de gestió comptable que requerisca la preparació i l'execució d'altres capítols de despesa.
  
Sis. Formalització d'ingressos
  
Es delega en el secretari general la facultat per a la firma de tots els documents comptables que siguen necessaris per a la formalització d'ingressos.
  
Segon
  
Les resolucions administratives que es dicten en l'exercici de les facultats que es deleguen mitjançant la present resolució posen fi a la via administrativa, i podrà interposar-se davant d'aquestes el corresponent recurs contenciós administratiu.
  
Tercer
  
En cas d'absència, vacant o malaltia del titular de l'òrgan en el qual es deleguen facultats, aquestes seran exercitades per aquells òrgans que estableix el reglament orgànic i funcional de la conselleria. En els supòsits no previstos en l'esmentat reglament, correspondrà a l'òrgan superior l'exercici de les facultats delegades.
  
Quart
  
La delegació de facultats a què es refereix la present resolució s'entén sense perjudici que, en qualsevol moment, l'òrgan que delega puga demanar el coneixement i la resolució de qualsevol assumpte o expedient dels compresos en aquesta.
  
Cinqué
  
Queda revocada la Resolució de 10 de juliol de 1997, sobre delegació d'atribucions.
  
Sisé
  
La present resolució tindrà efectes des del dia de la publicació en el Diari Oficial de la Generalitat Valenciana.